David Beckham a împlinit 49 de ani și a primit felicitări de la familie, prieteni, apropiați, dar și de la Lionel Messi, fotbalistul pe care l-a adus la Inter Miami și care a schimbat traiectoria clubului din Florida.
Presa internațională scrie că printre felicitările adresate șefului Beckham, Messi a strecurat și propunerea – rugăminte de a-l aduce la echipă pe bunul său prieten și coleg de la naționala Argentinei, Angel Di Maria.
Acesta este la final de contract cu Benfica și nu ar spune nu unei experiențe în America, mai ales alături de Messi și de restul super starurilor de la Miami: Luis Suarez, Jordi Alba și Sergio Busquets.
Di Maria a avut un sezon bun la Benfica, unde a revenit după 13 ani, petrecuți la Real Madrid, Manchester United, PSG și Juventus Torino. Lusitanii ar vrea să-i prelungească contractul fotbalistului de 36 de ani și îi pregătesc deja o ofertă bună.
Pe de altă parte, Di Maria ar fi încântat să joace din nou lângă Messi, de care îl leagă o prietenie veche. Cei doi au fost colegi la echipa de club, un singur sezon, 2021 -2022, la Paris Saint Germain.
La naționala Argentinei, ei joacă împreună de 16 ani, fiind campioni mondiali, campioni olimpici și câștigători ai Copei America. Messi și Di Maria au fost confirmați ca singurii jucători siguri de locul lor la ediția Copei America 2024, care se desfășoară în SUA, în intervalul 19 iunie – 14 iulie.
Di Maria plănuia să se întoarcă în Argentina și să-și încheie cariera la Rosario Central, dar în luna martie a primit amenințări de la bandele de traficanți de droguri, care au trimis mesaje brutale familiei sale. În acest context, el a renunțat să revină acasă.
Iminenta alăturare a lui Di Maria lui Messi, la Inter Miami, ar mări șansele echipei din Florida de a câștiga primul titlu din MLS. Echipa merge foarte bine și se află pe primul loc în Conferința de Est a campionatului nord-american.
Și Messi este într-o formă deosebită, cu nouă goluri marcate, care l-au propulsat în fruntea clasamentului golgheterilor din MLS. Inter Miami are meci sâmbătă noapte cu New York Red Bulls, ocupanta locului doi în campionat.